Kas Sinu suitsuandur on töökorras?         

Ainult töökorras suitsuandur päästab tulekahjust õigeaegselt märku andes Sinu elu!

Alates möödunud aasta 1. juulist peab igas kodus olema vähemalt üks suitsuandur. Uuringud on näidanud, et tänaseks on suitsuanduriga varustatud ligi 80 protsenti leibkondadest. Samas on sagenenud juhtumid, kus väike elupäästja ei rakendu vajalikul hetkel töösse- näiteks kui 2009. aastal leidsid uurijad mitte-töökorras suitsuanduri viiel protsendil Eestis aset leidnud tuleõnnetustest, siis tänavu on nende osakaal tõusnud juba 15 protsendile. 

Millal kontrollisid viimati Sina oma suitsuanduri töökorrasolekut? 

Tee kord nädalas ringkäik kõikidesse tubadesse, kuhu suitsuandur paigaldatud on ja vajuta anduri testnuppu!  Kui suitsuandur hakkab valjult piiksuma, annab Sinu väike elupäästja õigeaegselt märku ka puhkenud tulekahjust. Kui peale testnupu vajutamist andur vaikib, on patarei tühjaks saanud ja siis andur tulekahjust märku ei anna. 

Suitsuandur hoiatab Sind patarei tühjenemisest ka üksikute piiksatustega, nagu oleks kilk majas. Siis asenda tühi patarei samalaadse täis patareiga ja Sinu väike elupäästja on jälle töökorras. Patarei vahetamiseks võta suitsuandur laest alla, eemalda korpus, võta vana patarei välja ja ühenda uus. Pane suitsuandur lakke tagasi ja vajuta uuesti testnuppu- kui andur valjult piiksub, kaitseb suitsuandur Sind ja Sinu peret. 

Ära unusta andurit kontrollida ja selle patareid vahetada ka oma eakate lähedaste kodus. 

Kas Sinu suitsuandur annab vahel valehäireid? 

Tihtilugu põhjustab valehäire suitsuandurisse sattunud tolm. Tolmust põhjustatud valehäire vältimiseks puhasta paar korda aastas suitsuanduri korpus tolmust puhtaks! Selleks ei pea neid isegi laest maha keerama. Puhasta andur tolmust puhtaks tolmuimeja, tolmuharja või kergelt niiske lapiga. 

Sageli põhjustab valehäireid ka kööki paigaldatud suitsuandur, mis võib reageerida toiduaurudele ja nii Sinu igapäevast elu häirida. Kui Sul on avatud köök, siis paigalda suitsuandur toapoolsesse ossa, kus toiduaurud selleni ei jõua. 

Kas Sinu kodus on piisav hulk suitsuandureid? 

Seadus ütleb, et kohustuslik on paigaldada elupaika üks suitsuandur. Samas ei saa väike elupäästja õigel ajal tulekahjust märku anda, kui põleng saab alguse mõnest teisest ruumist ja uksed on suletud. Siis, kui suits on lõpuks andurini jõudnud ja viimane tööle rakendub, ei pruugi väljumistee enam suitsust prii olla. Seepärast mõtle hoolikalt läbi, kas Sinu elamisse piisab vaid ühest andurist või läheb mitut vaja. Kas Sinu pere kõik liikmed kuulevad suitsuanduri heli õigeaegselt ja kas neil on võimalik ohualalt väljuda? 

Kõigepealt paigalda suitsuandur magamistoa ees asuvasse ruumi, olgu selleks siis esik või elutuba. Just siin avastab suitsuandur muudest ruumidest alguse saanud tulekahjud ja hoiatab magajaid enne, kui suits nendeni jõuab. Lisaks paigalda suitsuandur ka magamistubadesse. Vahel saavad tulekahjud alguse ka magamistubadest ja nii on võimalik magajat varitsevast ohust õigeaegselt teavitada. 

Kolm lihtsat põhitõde

Paigalda oma koju suitsuandur

Kontrolli kord nädalas suitsuanduri töökorrasolekut ja vaheta vajadusel patarei 

Puhasta suitsuandur paaril korral aastas tolmust

Kust Sa saad infot suitsuanduri kohta?

Kõige täpsema info suitsuandurist saab pakendis olevalt kasutusjuhendilt. 

Lisainfot suitsuanduri soetamise, paigaldamise ja hooldamise kohta saab küsida pääste infotelefonilt 1524 ja veebilehelt www.suitsuandurid.ee 

Ainult töökorras suitsuandur päästab Sinu ja Su lähedaste elu! 

